KOMISJONI RAKENDUSMÄÄRUS (EL) 2022/1404,

16. august 2022,

millega muudetakse rakendusmäärust (EL) 2018/2019 seoses teatavate Türgist pärit perekonda Lonicera L. kuuluvate istutamiseks ettenähtud taimedega ja teatavate Moldovast pärit liiki Malus domestica kuuluvate istutamiseks ettenähtud taimedega

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 26. oktoobri 2016. aasta määrust (EL) 2016/2031, mis käsitleb taimekahjustajatevastaseid kaitsemeetmeid, millega muudetakse Euroopa Parlamendi ja nõukogu määruseid (EL) nr 228/2013, (EL) nr 652/2014 ja (EL) nr 1143/2014 ning millega tunnistatakse kehtetuks nõukogu direktiivid 69/464/EMÜ, 74/647/EMÜ, 93/85/EMÜ, 98/57/EÜ, 2000/29/EÜ, 2006/91/EÜ ja 2007/33/EÜ, (1) eriti selle artikli 42 lõike 4 esimest lõiku,

ning arvestades järgmist:

(1) Komisjoni rakendusmäärusega (EL) 2018/2019 (2) on esialgse riskihindamise põhjal kehtestatud kõrge riskiga taimede, taimsete saaduste ja muude objektide loetelu.

(2) Komisjoni rakendusmääruses (EL) 2018/2018 (3) on sätestatud erieeskirjad korra kohta, mida tuleb järgida määruse (EL) 2016/2031 artikli 42 lõikes 4 osutatud riskihindamise tegemisel kõrge riskiga taimede, taimsete saaduste ja muude objektide kohta.

(3) Pärast esialgset hindamist lisati rakendusmääruse (EL) 2018/2019 lisasse kõrge riskiga taimedena 34 perekonna ja ühe liigi istutamiseks ettenähtud taimed, mis on pärit kolmandatest riikidest. Nende seas on ka perekonnad Lonicera L. ja Malus Mill.

(4) 27. novembril 2019 esitas Türgi komisjonile taotluse eksportida liitu kahe- kuni nelja-aastaseid pottides juurdunud taimi, mis kuuluvad liikidesse Lonicera × bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera japonica, Lonicera ligustrina, Lonicera sempervirens ja Lonicera tatarica (edaspidi „konkreetsed Lonicera liigid“) ja on ette nähtud istutamiseks. Taotlusele oli lisatud ka vastav tehniline toimik.

(5) 25. novembril 2021 võttis Euroopa Toiduohutusamet (edaspidi „toiduohutusamet“) vastu teadusliku arvamuse (4) Türgist pärit konkreetsete Lonicera liikide hulka kuuluvate istutamiseks ettenähtud pottides taimede kaubariski hindamise kohta. Kõnealune teaduslik arvamus hõlmab selliste konkreetsete Lonicera liikide taimede riskihindamist, mis on kuni nelja-aastased, pottides ja ette nähtud istutamiseks. Toiduohutusamet tegi kindlaks, et kõnealuste istutamiseks ettenähtud taimede puhul on asjakohasteks taimekahjustajateks Lopholeucaspis japonica, Meloidogyne chitwoodi ja Bemisia tabaci (Euroopa populatsioonid), hindas toimikus nende taimekahjustajatega seoses kirjeldatud riskivähendamismeetmeid ja seda, kuivõrd tõenäoline on, et taimedel neid taimekahjustajaid ei esine. Lopholeucaspis japonica ja Meloidogyne chitwoodi on loetletud komisjoni rakendusmääruse (EL) 2019/2072 (5) II lisas liidu karantiinsete taimekahjustajate hulgas ning Bemisia tabaci (Euroopa populatsioonid) on kõnealuse rakendusmääruse III lisa kohaselt kaitstava piirkonna karantiinne taimekahjustaja.

(6) 4. märtsil 2020 esitas Moldova komisjonile taotluse eksportida liitu liigi Malus domestica ühe- kuni kolmeaastaseid paljasjuurseid, poogitud, istutamiseks ettenähtud taimi, mis on soikeseisundis ja lehtedeta. Taotlusele oli lisatud ka vastav tehniline toimik.

(7) 22. veebruaril 2022 võttis toiduohutusamet vastu teadusliku arvamuse (6) Moldovast pärit liiki Malus domestica kuuluvate poogitud istutamiseks ettenähtud taimede kaubariski hindamise kohta. Toiduohutusamet tegi kindlaks, et kõnealuste istutamiseks ettenähtud taimede puhul on asjakohaseks taimekahjustajaks Xiphinema rivesi (mitte-ELi populatsioonid), hindas toimikus selle taimekahjustajaga seoses kirjeldatud riskivähendamismeetmeid ja seda, kuivõrd tõenäoline on, et taimedel neid taimekahjustajaid ei esine. Xiphinema rivesi (mitte-ELi populatsioonid) on loetletud rakendusmääruse (EL) 2019/2072 II lisas liidu karantiinsete taimekahjustajate hulgas.

(8) Tuginedes nendele arvamustele, on Türgist pärit kuni nelja-aastaste, juurdunud, istutamiseks ettenähtud, liikidesse Lonicera × bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera ligustrina, Lonicera sempervirens ja Lonicera tatarica kuuluvate taimede ning Moldovast pärit kuni kolmeaastaste, paljasjuursete, soikeseisundis, lehtedeta, poogitud ja istutamiseks ettenähtud, liiki Malus domestica kuuluvate taimede liitu sissetoomine lubatav tingimusel, et on täidetud vastavad sissetoomise erinõuded, mis on sätestatud rakendusmääruse (EL) 2019/2072 VII lisas.

(9) Sellest tulenevalt ei tuleks kõnealuseid istutamiseks ettenähtud taimi enam käsitada kõrge riskiga taimedena ning need tuleks rakendusmääruse (EL) 2018/2019 lisas esitatud kõrge riskiga taimede, taimsete saaduste ja muude objektide loetelust välja jätta.

(10) Seepärast tuleks rakendusmäärust (EL) 2018/2019 vastavalt muuta.

(11) Võttes arvesse Lonicera japonica invasiivset olemust, on vaja täiendavat riskihindamist, et teha kindlaks selle mõju bioloogilisele mitmekesisusele liidus. Seepärast tuleks keelata Lonicera japonica istutamiseks ettenähtud taimede import liitu kõikidest kolmandatest riikidest seni, kuni on läbi viidud riskihindamine.

(12) Selleks et täita Maailma Kaubandusorganisatsiooni sanitaar- ja fütosanitaarmeetmete rakendamise lepingust (7) tulenevaid liidu kohustusi, tuleks Türgist pärit konkreetsete Lonicera liikide (v.a Lonicera japonica) hulka kuuluvate, ning Moldovast pärit kuni kolmeaastaste paljasjuursete, soikeseisundis, lehtedeta, poogitud, istutamiseks ettenähtud, liiki Malus domestica kuuluvate taimede importi võimalikult kiiresti jätkata. Seepärast peaks käesolev määrus jõustuma kolmandal päeval pärast selle avaldamist.

(13) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Rakendusmääruse (EL) 2018/2019 lisa muudetakse vastavalt käesoleva määruse lisale.

Artikkel 2 Käesolev määrus jõustub kolmandal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 16. august 2022 Komisjoni nimel president Ursula VON DER LEYEN

(1) ELT L 317, 23.11.2016, lk 4.

(2) Komisjoni 18. detsembri 2018. aasta rakendusmäärus (EL) 2018/2019, millega kehtestatakse määruse (EL) 2016/2031 artikli 42 tähenduses kõrge riskiga taimede, taimsete saaduste ja muude objektide ajutine loetelu ning kõnealuse määruse artikli 73 tähenduses selliste taimede loetelu, mille sissetoomisel liitu ei nõuta fütosanitaarsertifikaati (ELT L 323, 19.12.2018, lk 10).

(3) Komisjoni 18. detsembri 2018. aasta rakendusmäärus (EL) 2018/2018, millega kehtestatakse erieeskirjad korra kohta, mida tuleb järgida Euroopa Parlamendi ja nõukogu määruse (EL) 2016/2031 artikli 42 lõike 1 tähenduses kõrge riskiga taimede, taimsete saaduste ja muude objektidega seotud riskihindamise tegemisel (ELT L 323, 19.12.2018, lk 7).

(4) EFSA PLH Panel (EFSA taimetervise komisjon), 2022, „Scientific report on the commodity risk assessment of specified species of Lonicera potted plants from Turkey“ (teaduslik aruanne Türgist pärit konkreetsete Lonicera liikide hulka kuuluvate istutamiseks ettenähtud pottides taimede kaubariski hindamise kohta), EFSA Journal 2022;20(1):7014, 56 lk https://doi.org/10.2903/j.efsa.2022.7014.

(5) Komisjoni 28. novembri 2019. aasta rakendusmäärus (EL) 2019/2072, millega kehtestatakse ühetaolised tingimused Euroopa Parlamendi ja nõukogu määruse (EL) 2016/2031 rakendamiseks seoses taimekahjustajatevastaste kaitsemeetmetega ning tunnistatakse kehtetuks komisjoni määrus (EÜ) nr 690/2008 ja muudetakse komisjoni rakendusmäärust (EL) 2018/2019 (ELT L 319, 10.12.2019, lk 1).

(6) EFSA PLH Panel (EFSA taimetervise komisjon), 2022, „Scientific Opinion on the commodity risk assessment of grafted plants of Malus domestica from Moldova“ (teaduslik arvamus Moldovast pärit liiki Malus domestica kuuluvate poogitud taimede kaubariski hindamise kohta), EFSA Journal 2022;20(3):7021, 39 lk https://doi.org/10.2903/j.efsa.2022.7201.

(7) Sanitaar- ja fütosanitaarmeetmete rakendamise leping (vastu võetud 15. aprillil 1994, jõustunud 1. jaanuaril 1995; UNTS köide 1867, lk 493), Maailma Kaubandusorganisatsioon, https://www.wto.org/english/tratop_e/sps_e/spsagr_e.htm.